222 Mare

Mare vno modo dicitur penitencia, quia sicut pisces in illa amaritudine tanquam indulti delectantur, sic penitentes in penitencia sua ascendit. Ille de mari octigometur quo est auis regia secundum Magistrum in *Historia.*

Item, mare eicit a se omne mortuum, sic penitencia peccatum. Vnde quando Magdalena cepit penitere, eiecta sunt ab ea septem demonia. Vnde sicut Isralite populi posuerunt se in mare post euasionem de Egipto et tunc per desertum venerunt ad terram promissionis, sic oportet quod si homines velint euadere periculum peccati, ponant se primo in mare penitencie. In cuius rei figuram Christus duxit discipulos suos ad matrem sicut patrem, [Joan.] 19[:26-27] et Matt. [12:46-50].

Item, in figura, 3 Reg. 5[:9] ligna de quibus fabricaretur templum primo ponebantur in mare et tunc deinde ducta ad Ierusalem, sic penitentes de quibus fabricatur templum Dei transeunt per penitenciam. Et Salomon fecit mare eneum stare super duodecim boues, vbi sacerdotes se lauarent antequam ingrederentur templum, 3 Reg. 7[:25].

Item, mare potest dici mundus in quo per nauem ecclesie transimus ad celum et in quo est motus magnus donec Christus imperet *uentis et mari et* *sic* fiat *tranquillitas*, Matt. 8[:26]. Et nota hic quod dicit Ambrosius in *Hexameron*, quod naute capiunt secum oleum in ore quo illuminent profundum aque et sic liberantur sic qui portant secum diuinam liberari possunt a periculis mundi.

Item, secundum Ambrosium, vbi supra, quamdiu hulcionis auis oua sunt iuxta mare non timetur tempestas.

Item, mare dicitur et mundus quia in eo multi periclitantur. In mari Cecilie vbi est Caribdis et Scilla de decem nauibus vix vna periclitatur. Sed in mari mundi de decem animabus vix vna saluatur. Vnde Augustinus, amas seculum absorbebit te. Amatores suos vorare nouit, non portare. Ideo rogat Psal. [68:16]: *Non me demergat tempestas aquæ, neque absorbeat me profundum*, etc.

¶ Isti demerguntur qui cadunt in mortale, sed liberari possunt. Illi absorbentur qui longa consuetudine detinentur, sed illi vix eripiuntur, Psal. [67:23]: *Dixit Dominus: Ex Basan convertam, convertam in profundum maris*. Sed tunc putemus os suum claudit quando homo in desperacionem cadit.

Item, mare dicitur mundus quia tumidus per superbiam, Psal. [92:4]: *Mirabiles elationes maris*. Sic mundus iste. Ideo et omne /f. 67ra/ quod in mundo est aut est concupiscencia carnis aut concupiscencia oculorum aut superbia uite.

Secundo, quia horridus propter invidiam, Eccli. 43[:26]: *Qui navigant mare enarrent pericula ejus*.

¶ Sic mundus, Joan. 15[:18]: *Si mundus vos odit, scitote quia prior me odio habuit*.

Tercio, quia turbidus iram, Dan. 7[:2]: *Quatuor venti pugnabant in magno mari*. Sic mundus, Joan. 16[:33]: *In mundo pressuram habebitis*. *In me* autem *pacem*.

Quarto, quia rapidus per auariciam, Ysai. 57[:20], Cor *Impii quasi mare fervens, quod quiescere non potest*. Sic mundus, [1] Joan. vltimo [5:19]: *Mundus totus in maligno positus*, id est, malo igne periculum, *est*. Quando tota domus est in igne, sed non sic quando ignis est in domo, Jer. 8[:10]: *A minimo usque ad maximum omnes avaritiam* student.

Quinto, quia morbidus per accidia, [Apoc.] 16[:3]: *Et omnis anima vivens mortua est in mari*. Hoc potest dici mare mortuum, sic mundus quia in Psal. [13:1]: *Non est qui faciat bonum*. Et Joan. 14[:27]: *Pacem meam do vobis: non quomodo mundus dat*. Nam pax mundi est ocium, sed pax Dei est operosa de qua [1] Joan. 5[:4]: *Vincit mundum fides* vestra, scilicet, que dilectionem operatur.

Sexto, est fluidus per luxuriam, Job 38[:8], Qui *conclusit* ostia maris, *quando erumpebat*. Sic mundus Jacob. 4[:3-4]: *In concupiscenciis vestris* permanetis *adulteri*.

Septimo, sordidus ad vomitum pronotans per gulam, Eccle. 1[:7]: *Omnia flumina intrant in mare*, etc., sic mundus, 2 Pet. 2[:20]: *Refugientes coinquinationes mundi in cognitione Domini nostri*. Sumus igitur in hoc mundo quasi in mari et anima in corpore, sicut nauta in naui, et sicut in tempestate nauigantes dolent de periculo, intransigentem aquam hauriunt. Vota vouent nauem alleuiant ieiunant plangent, sic nos in hoc mundo periclitantes debemus dolere per contritionem, aquam haurire per confessionem, nauem alleuiare per elemosinarum largicionem, vota vouere in oracione, ieiunare in viciorum abdicacione, Jac. 5[:1]: *Agite nunc divites*. Glossa, penitenciam, sed heu quia multi sicut frenetici in periculo mortis rident, Jac. 4[:16] Tunc *exsultatis in superbiis vestris*, etc. Et hoc quia non considerant finem, Luc. [19:41]:

¶ *Videns* Jesus *civitatem flevit super* eam, etc. quia mundus iste est locus peregrinacionis, etc.

Sic habetur in capitulo [239] Mundus.

Item, mare comparatur mundo et econtro quia ibi est ventus superbie scopulans in iudice vertigo iracundie, rapina auaritie, Innundacio luxurie, vorago gule.

Item, sicut per mare quedam mouentur ut naues, quedam merguntur ut lapides, quidam a mari eleuantur ut nubes.

Item, in hoc mundo quidam mouentur remis virtutem ut viatores, quidam merguntur pondere peccatorum ut impenitentes, quidam eleuantur pannis virtutum ut iusti perseuerantes.

De primo, Eccli. 43[:26]: *Qui navigant mare enarrent pericula ejus*. Psal. [76:20]: *In mari via tua*.

De secondo, Exod. 15[:19]: *Ingressus est eques Pharao cum curribus et equitibus in mare*, etc.

¶ De tercio, 3 Reg. 18[:44]: *Ecce nubecula parva quasi vestigium hominis ascendebat de mari*.

Item, mundus velud mare tumet per superbiam, spumat per luxuriam, feruet per iracundiam, nubiliat per tristiciam. Omnia flumina in se recipit per auariciam, maior piscis deuorat minorem per rapinam, mortuos aliorum eicit per impacienciam, viuos mergit per inuidiam, quia mala aliorum reuelat, bona celat.

¶ Item, turbo solet fieri in mari tribus de causis. Quandoque a causa superiori utpote a stellis eraticis, sed Augustinus libro *De vita beata* et in *Epistula*. Vide qui dicit [Jude 1:13]: *Fluctus maris despumantes suas confusiones sidera errancia*, etc. Quandoque a causa inferiori ut pote a fundo maris ebulliente, Job 41[:22]: *Fervescere faciet quasi ollam profundum* maris. Aliquando a media causa utpote a vento mouente vndas, Dan. 7[:2]: *Ecce quatuor venti cæli pugnabant in mari magno*. Sic nauem nostram quatuor venti temptacionum impellunt, scilicet, vana gloria que flat ab oriente que nasci solet de magno genere aut de limine sciencie.

Tercius ventus est auaricia que flat a meridie.

Quartus est ignauia que flat ab aquilone propter sui gelicidium.

Item ingerente tempestate naute, quatuor faciunt onus proiciunt, id est, pondus peccatorum, Hebr. 12[:1]: *Deponentes omne* /f. 67rb/ *pondus*, id est, *circumstans nos peccatum*.

¶ Figura ad hoc, Jonas. 1[:5]: *Miserunt vasa* sua *in mare, ut alleviaretur* navis.

Secundo, velum elacionis deponunt et immo se tenent quia secundum poetam [Ovidium]: summa petit liuor, perflant altissima venti.

Tercio, ad Deum et sanctos pro auxilio habendo recurrunt, Matt. 8[:25]: *Domine, salva nos: perimus*.

Item, in portu nauigantes sunt securi a ventis et a piratis, quieti laboribus opulenti mercibus, sic qui perueniunt ad celum securi sunt a temptacionibus, quieti ab hostibus et laboribus ditati meritis.

¶ Item, mundus dicitur mare propter instabilitatem, Ysai. 57[:20]: Impius *quasi mare fervens*, *quod quiescere non potest*.

Secundo, propter insaciabilitatem, Eccli. 1[:7]: *Omnia flumina intrant in mare, non redundat*. Quia cum fuit tria flumina infernalia, [1] Joan 2[:16]: *Concupiscentia carnis* non saciantur deliciis, *superbia uite* non saciatur honoribus.

Tercio, mundus dicitur mare propter amaritudienem quia licet tria predicta videantur hominibus dulcia cum reuera sunt amara, sicut pisces non senciunt maris, quia ibi sunt nutriti, set quando piscis exit a mari et intrat aquam dulcem ibi delectatur et pro posse moratur. Sic est de hominibus abstractis a seculari conuersacione, quamuis hoc sit eis difficile, tamen delectantur in noua uita abhorrentis preteritam, adeo ut ipsi sic capti delectentur alios capere ad salute, secundum illud Apoc. vltimo [22:17]: *Qui audit, dicat: Veni*. Et sic tales piscatores sepe ditantur cum tamen carnifices, id est, crudeles depauperentur. Sunt tamen plura officia in seculo laboriosa set infructuosa.